CELEX: 32019D1146
Language: hu
Date: 2019-07-04 00:00:00
Title: A Bizottság (EU) 2019/1146 végrehajtási határozata (2019. július 4.) a Kínai Népköztársaságból származó melegen hengerelt acél szádpalló behozatalára vonatkozó dömpingellenes eljárás megszüntetéséről

5.7.2019   
               
               
                  HU
               
               
                  Az Európai Unió Hivatalos Lapja
               
               
                  L 181/89
               
            
         A BIZOTTSÁG (EU) 2019/1146 VÉGREHAJTÁSI HATÁROZATA
         (2019. július 4.)
         a Kínai Népköztársaságból származó melegen hengerelt acél szádpalló behozatalára vonatkozó dömpingellenes eljárás megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) és különösen annak 9. cikke (1) bekezdésére,
         mivel:
         1.   ELJÁRÁS
         
         
                     (1)
                  
                  
                     Az Európai Bizottság (a továbbiakban: Bizottság) 2018. május 24-én dömpingellenes eljárást indított a Kínai Népköztársaságból származó melegen hengerelt acél szádpalló behozatalára vonatkozóan, és erről értesítést tett közzé az Európai Unió Hivatalos Lapjában (2).
                  
               
                     (2)
                  
                  
                     A vizsgálat megindítására azt követően került sor, hogy az EUROFER (a továbbiakban: panaszos) panaszt nyújtott be két olyan uniós gyártó nevében, amelyek termelése a melegen hengerelt acél szádpalló teljes uniós termelésének 100 %-át teszi ki. A Bizottság a panaszban foglalt, a dömpinggel és az abból eredő jelentős kárral kapcsolatos bizonyítékokat elegendőnek tartotta a vizsgálat megindításához.
                  
               
                     (3)
                  
                  
                     A Bizottság az eljárás megindításáról szóló értesítésben felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot. A Bizottság emellett külön tájékoztatta a panaszost, a többi ismert uniós gyártót, az ismert exportáló gyártót és a kínai hatóságokat, az ismert importőröket, beszállítókat és felhasználókat, a kereskedőket, valamint az érintettként ismert szervezeteket a vizsgálat megindításáról, és felkérte őket a részvételre.
                  
               
                     (4)
                  
                  
                     A Bizottság 2019. február 22-én minden érdekelt felet tájékoztatott arról, hogy úgy határozott, a jelenlegi ügyben nem ír elő ideiglenes intézkedéseket, és folytatja a vizsgálatot.
                  
               2.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
         
         
                     (5)
                  
                  
                     2019. április 11-i levelében a panaszos arról tájékoztatta a Bizottságot, hogy panaszát visszavonja.
                  
               
                     (6)
                  
                  
                     Az (EU) 2016/1036 rendelet 9. cikkének (1) bekezdése szerint a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.
                  
               
                     (7)
                  
                  
                     A vizsgálat nem tárt fel olyan körülményt, amely arra utal, hogy az eljárás megszüntetése nem állna az Unió érdekében. Ebben az összefüggésben a Bizottság megjegyezte, hogy az alaprendelet 21. cikkében említett felektől – mint például felhasználók, importőrök vagy fogyasztók – nem érkezett arra utaló észrevétel, hogy az ilyen megszüntetés ellentétes az Unió érdekeivel. A Bizottság ezért úgy ítélte meg, hogy a Kínai Népköztársaságból származó melegen hengerelt acél szádpalló Unióba történő behozatalára vonatkozó vizsgálatot a dömping és a kár meglétére vagy hiányára és a vizsgálat egyéb szempontjaira vonatkozó hivatalos meghatározások nélkül kell megszüntetni.
                  
               
                     (8)
                  
                  
                     A Bizottság ezért arra a következtetésre jutott, hogy a Kínai Népköztársaságból származó melegen hengerelt acél szádpalló Unióba történő behozatalára vonatkozó dömpingellenes eljárást intézkedések alkalmazása nélkül meg kell szüntetni.
                  
               
                     (9)
                  
                  
                     A Bizottság erről megfelelő módon tájékoztatta az érdekelt feleket, és lehetőséget biztosított számukra észrevételeik megtételére. Az érdekelt felektől azonban nem érkezett észrevétel.
                  
               
                     (10)
                  
                  
                     Ez a határozat összhangban van az (EU) 2016/1036 rendelet 15. cikkének (1) bekezdésével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A Bizottság a Kínai Népköztársaságból származó, az ex 7301 10 00 KN-kód (TARIC-kód: 7301100010) alá tartozó melegen hengerelt acél szádpalló behozatalára vonatkozó dömpingellenes eljárást megszünteti.
         
         
            2. cikk
            Ez a határozat az Európai Unió Hivatalos Lapjában való kihirdetésének napját követő napon lép hatályba.
         
         
            Kelt Brüsszelben, 2019. július 4-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 176., 2016.6.30., 21. o.
         
         
            (2)  Értesítés a Kínai Népköztársaságból származó melegen hengerelt acél szádpalló behozatalára vonatkozó dömpingellenes eljárás megindításáról (HL C 177., 2018.5.24., 6. o.).